Email
Email on valge või värviline klaasjas kattekiht, millega kaetakse või dekoreeritakse metalli, keraamika või klaasi pinda. Koostise ja omaduste järgi eristatakse läbipaistvat, läbipaistmatut ja sillerdavat emaili. Email on peeneks jahvatatud klaas. Seda valmistatakse värvilistest klaasidest või läbipaistvast klaasist, millele lisatakse pigmente. Kasutatakse metallil, klaasil ja keraamikal. Keraamikas nimetatakse neid glasuuripealseteks värvideks või glasuuripealseteks emailideks. Sõna email on tulnud ülemsaksa keelest smelzan 'sulatama', vanaprantsuse sõnast esmail või ladina sõnast smaltum. Keraamilisi esemeid katvat emailjat kihti nimetatakse glasuuriks.